REGOLAMENT TAL-KUNSILL (KE) Nru 2269/2004
ta' l-20 ta' Diċembru 2004
li jemenda r-Regolamenti (KE) Nru. 2340/2002 u 2347/2002 f'dak li għandu x' jaqsam ma' l-opportunitajiet ta' sajd għal speċi tal-baħar fond għall-Istat Membri li aderew fl-2004
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra l-Att li jirrigwarda l-kondizzjonijiet ta' l-Adeżjoni tar-Repubblika Ċeka, ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka u l-aġġustamenti għat-Trattati li fuqhom hija stabbilita l-Unjoni Ewropea (“Att ta' Adeżjoni 2003”) (1), u b'mod partikolari l-Artikolu 57 (2) tiegħu,
Wara li kkunsidra l-Opinjoni tal-Kummissjoni,
Billi:
(1)
Fl-Att ta' Adeżjoni ta' l-2003 ma sar l-ebda adattament għar-Regolament tal-Kunsill (KE) Nru. 2340/2002 tas-16 ta' Diċembru 2002 li jiffissa għall-2003 u l-2004 l-opportunitajiet tas-sajd għall-ħażniet tal-ħut tal-baħar fond (2) biex jiġu allokati opportunitajiet ta' sajd għal speċi tal-baħar fond lill-Istati Membri l-ġodda. Huwa għalhekk meħtieġ li tali opportunitajiet ta' sajd jiġu allokati lill-Istati Membri li aderew fl-2004 b' kont meħud ta' xejriet tas-sajd simili għal dawk użati fl-2002 sabiex is-sajjieda ta' dawn l-Istati Membri jkunu jistgħu jkomplu bl-attivitajiet tagħhom.
(2)
L-allokazzjoni ta' opportunitajiet tas-sajd m' għandhiex twassal għar-riżultat li qabdiet legalment effetwati qabel l-1 ta' Mejju jkunu suxxettibbli għal tnaqqis fil-kwoti taħt l-Artikolu 23 (1) tar-Regolament tal-Kunsill (KEE) Nru. 2847/93 tat-12 ta' Ottubru 1993 li jistabilixxi sistema ta' kontroll li tapplika għall-politika tas-sajd komuni (3), l-Artikolu 5 tar-Regolament tal-Kunsill (KE) Nru. 847/96 tas-6 ta' Mejju 1996 li tintroduċi kondizzjonijiet addizzjonali għat-tmexxija minn sena għal sena tat-TACs u l-kwoti (4) jew l-Artikolu 26 tar-Regolament (KE) Nru 2371/2002 ta' l-20 Diċembru 2002 dwar il-konservazzjoni u l-isfruttament sostenibbli tar-riżorsi tas-sajd taħt il-Politika Komuni tas-Sajd (5).
(3)
Ir-Regolament tal-Kunsill (KE) Nru. 2347/2002 tas-16 ta' Diċembru 2002 li jistabbilixxi ħtiġijiet speċifiċi ta' aċċess u kundizzjonijiet relattivi għas-sajd ta' ħażniet tal-baħar fond (6) jistabbilixxi limiti massimi ta' qawwa u kapaċità għall-flotta tas-sajd li tista' tiżbarka kwantitajiet sinifikanti ta' speċi tal-baħar fond, u jiddetermina perijodu ta' referenza għall-istabbiliment ta' dawk il-limiti massimi, jiġifieri t-tliet snin qabel id-dħul fis-seħħ tiegħu. Huwa meħtieġ li l-perijodu ta' referenza għall-istabbiliment ta' dawk il-limiti massimi jieħu kont tas-snin reċenti sabiex is-sajjieda ta' l-Istati Membri l-ġodda jkunu jistgħu jkomplu bl-attivitajiet tagħhom.
(4)
Bil-ħsieb li r-Regolamenti (KE) Nri. 2340/2002 u 2347/2002 jkunu jistgħu japplikaw għall-Istati Membri li aderew fl-2004 sa mid-data ta' l-Adeżjoni, huwa imperattiv li dan ir-Regolament jidħol fis-seħħ fl-1 ta' Mejju 2004.
(5)
Ir-Regolamenti (KE) Nri. 2340/2002 u 2347/2002 għandhom għaldaqstant jiġu hekk emendati,
ADOTTA DAN IR-REGOLAMENT:
Artikolu 1
Ir-Regolament (KE) Nru. 2340/2002 qiegħed hawn jiġi emendat kif ġej:
1)
Għandu jiġi mdaħħal l-Artikolu li ġej:
“Artikolu 3a
1. Il-qabdiet bejn l-1 ta' Jannar u l-1 ta' Mejju 2004 maqbuda minn bastimenti mill-Istati Membri li aderew fl-2004 għandhom jiġu addebitati kontra l-kwoti stabbiliti fl-Anness I.
2. Mhux aktar tard minn 15 il-jum wara d-data tal-pubblikazzjoni ta' dan ir-Regolament fil-Ġurnal Uffiċjali ta' l-Unjoni Ewropea l-Istati Membri msemmija fil-paragrafu 1 għandhom jinnotifikaw lill-Kummissjoni bl-ammont tal-qabdiet tagħhom bejn l-1 ta' Jannar u l-1 ta' Mejju 2004.”;
2)
Għandu jiġi mdaħħal l-Artikolu 4a li ġej:
“Artikolu 4a
L-Artikolu 23(1) tar-Regolament (KEE) Nru. 2847/93, l-Artikolu 5 tar-Regolament (KE) Nru. 847/96 u l-Artikolu 26 tar-Regolament (KE) Nru. 2371/2002 ta' l-20 ta' Diċembru 2002 dwar il-konservazzjoni u l-isfruttament sostenibbli tar-riżorsi tas-sajd taħt il-Politika Komuni tas-Sajd (*) m' għandhomx japplikaw għal qabdiet maqbuda qabel l-1 ta' Mejju 2004 li jeċċedu l-kwota determinata fl-Anness I ta' dan ir-Regolament minn bastimenti mill-Istati Membri li aderew fl-2004.”
(*) ĠU l L 358 , 31/12/2002 P. 59." 						
3)
L-Anness I għandu jiġi emendat skond l-Anness għal dan ir-Regolament.
Artikolu 2
Fl-Artikolu 4 tar-Regolament (KE) Nru. 2347/2002, il-paragrafu li ġej għandu jiġi miżjud:
‘3. B'deroga mill-paragrafu 1, l-Istati Membri li saru membri fl-2004 għandhom jikkalkolaw il-qawwa aggregata u l-volum aggregat tal-bastimenti tagħhom li, fi kwalunkwe waħda mis-snin 2000, 2001, jew 2002, sbarkaw iżjed minn 10 tunnellati metriċi ta' kwalunkwe taħlita ta' speċi tal-baħar fond. Dawn il-valuri totali għandhom jiġu komunikati lill-Kummissjoni.”.
Artikolu 3
Dan ir-Regolament għandu jidħol fis-seħħ fl-1 ta' Mejju 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar l-20 ta' Diċembru 2004.